ಉಡುಪಿಯ ಚೆಲುವೆ ಈಗ ಕ್ವೀನ್ ಕರ್ನಾಟಕ

ಉಡುಪಿ: ಪತ್ರಿಕೋದ್ಯಮ ವಿದ್ಯಾರ್ಥಿನಿ ಶಾಸ್ತ್ರಾ ಶೆಟ್ಟಿ ಕ್ವೀನ್ ಕರ್ನಾಟಕ ಅವಾರ್ಡ್ ಗೆದ್ದಿದ್ದಾರೆ. ಕೊಚ್ಚಿಯಲ್ಲಿ ನಡೆದ ಸೌತ್ ಇಂಡಿಯನ್ ಲೆವೆಲ್ ಬ್ಯೂಟಿ ಕಾಂಟೆಸ್ಟ್ ನಲ್ಲಿ ಶಾಸ್ತ್ರಾ ಶೆಟ್ಟಿಗೆ ಈ ಗೌರವ ಸಿಕ್ಕಿದೆ.

5 ರಾಜ್ಯಗಳ ಸುಮಾರು 35 ಸ್ಪರ್ಧಿಗಳ ಪೈಕಿ ಶಾಸ್ತ್ರಾ ಅಂತಿಮ 5ರ ಘಟ್ಟಕ್ಕೆ ಬಂದಿದ್ದಾರೆ. ಕರ್ನಾಟಕದ 8 ಸ್ಪರ್ಧಿಗಳು ಈ ಕಾಂಟೆಸ್ಟ್ ನಲ್ಲಿ ಪಾಲ್ಗೊಂಡಿದ್ದರು. 8 ಮಂದಿಯಲ್ಲಿ ಒಬ್ಬರನ್ನು ತೀರ್ಪುಗಾರರು ಆಯ್ಕೆ ಮಾಡಿದ್ದು, ಶಾಸ್ತ್ರಾಗೆ ಕ್ವೀನ್ ಕರ್ನಾಟಕ ಒಲಿದಿದೆ. ಈ ಮೂಲಕ ರಾಷ್ಟ್ರಮಟ್ಟದ ಸ್ಪರ್ಧೆಗೆ ಆಯ್ಕೆಯಾಗಿದ್ದಾರೆ.

ಬ್ಯೂಟಿಫುಲ್ ಐಸ್, ಬ್ಯೂಟಿಫುಲ್ ಸ್ಮೈಲ್, ಪರ್ಫೆಕ್ಟ್ ಪರ್ಸನಾಲಿಟಿ, ಜನರಲ್ ನಾಲೆಡ್ಜ್, ಸ್ಪೀಕಿಂಗ್ ಸ್ಟೈಲ್ ಹೀಗೆ ಹಲವು ರೌಂಡ್ ಗಳಲ್ಲಿ ಶಾಸ್ತ್ರಾ ರಾಷ್ಟ್ರಮಟ್ಟದ ಸೌಂದರ್ಯ ಸ್ಪರ್ಧೆಗೆ ಆಯ್ಕೆಯಾಗಿದ್ದಾರೆ. ಇಂಟ್ರಡಕ್ಷನ್ ರೌಂಡ್, ಟಾಪ್ ಟೆನ್ ರೌಂಡ್, ಕಾಮನ್ ಕ್ವೆಸ್ಚನ್ ರೌಂಡ್ನಲ್ಲಿ ಈ ಸುಂದರಿ ಆಯ್ಕೆಯಾಗಿದ್ದಾರೆ.

ಈ ಹಿಂದೆ ಮಿಸ್ ಮಂಗಳೂರು ಕಿರೀಟವನ್ನು ಶಾಸ್ತ್ರಾ ಮುಡಿಗೇರಿಸಿದ್ದಾರೆ. ಬಲ್ಗೇರಿಯಾದಲ್ಲಿ ನಡೆದ ಬ್ಯೂಟಿ ಕಾಂಟೆಸ್ಟ್ ನ ವಿನ್ನರ್ ಆಗಿರುವ ಶಾಸ್ತ್ರಾ, ಮಿಸ್ ಏಷ್ಯಾದಲ್ಲೂ ಪಾಲ್ಗೊಂಡಿದ್ದರು. ಜರ್ನಲಿಸಂ ಪದವಿ ಓದುತ್ತಿರುವ ಶಾಸ್ತ್ರಾ ಮುಂದೆ ಎಂಸಿಜೆ ಮಾಡುವ ಗುರಿ ಇಟ್ಟುಕೊಂಡಿದ್ದಾರೆ.

ಹಲವು ಚಲನಚಿತ್ರಗಳಲ್ಲೂ ಇವರಿಗೆ ಆಫರ್ ಬಂದಿದ್ದು, ಯಾವುದನ್ನೂ ಶಾಸ್ತ್ರ ಒಪ್ಪಿಕೊಂಡಿಲ್ಲ. ಐಎಫ್‍ಎಸ್ ಅಧಿಕಾರಿಯಾಗಬೇಕು ಅನ್ನೋ ಕನಸು ಇವರಿಗಿದೆ. ಸ್ಪರ್ಧಾತ್ಮಕ ಪರೀಕ್ಷೆ ಬರೆಯಬೇಕು ಎಂಬ ಹಂಬಲ ಶಾಸ್ತ್ರಾರದ್ದು.

ಮುಂದೆ ಪೆಗಸಸ್ ಸಂಸ್ಥೆ ಆಯೋಜಿಸುವ ಸೌತ್ ಇಂಡಿಯನ್ ಲೆವೆಲ್ ಬ್ಯೂಟಿ ಕಾಂಟೆಸ್ಟ್ ನಲ್ಲಿ ನ್ಯಾಶನಲ್ ಲೆವೆಲ್ ನಲ್ಲಿ ಭಾಗವಹಿಸಲಿದ್ದಾರೆ. ಮಂಗಳೂರಿನ ನಿಷ್ಪನ್ನಾ ಕ್ರಿಯೇಶನ್ಸ್ ಮೇಘನಾ ಶೆಟ್ಟಿ ಕಾಸ್ಟ್ಯೂಮ್ ಡಿಸೈನ್ ಮಾಡುತ್ತಿದ್ದಾರೆ. ಸೀರೆಯನ್ನು ಹೆಚ್ಚು ಮೆಚ್ಚಿಕೊಳ್ಳುವ ಶಾಸ್ತ್ರಾ ಅದರಲ್ಲೇ ವಿಭಿನ್ನ ಡಿಸೈನ್ ಗಳನ್ನು ತೊಟ್ಟು ಕಾಂಟೆಸ್ಟ್ ಗೆ ಹೋಗ್ತಾರೆ.

ಶಾಸ್ತ್ರಾ ಶೆಟ್ಟಿಗೆ ತಂದೆ-ತಾಯಿಯ ಸಂಪೂರ್ಣ ಪ್ರೋತ್ಸಾಹವಿದೆ. ಚಿಕ್ಕಂದಿನಿಂದಲೇ ಕುಟುಂಬದ ಕ್ವೀನ್ ಅಂತ ಕರೆಸಿಕೊಂಡಿದ್ದ ಇವರು, ಈಗ ಕರ್ನಾಟಕದ ಕ್ವೀನ್ ಆಗಿದ್ದಾರೆ. ತಂದೆ ತಾಯಿ ಸಂಪೂರ್ಣ ಪ್ರೋತ್ಸಾಹ ಇರೋದ್ರಿಂದ ನಾನು ಈ ಹಂತಕ್ಕೆ ತಲುಪಿದ್ದೇನೆ. ಅವರಿಗೆ ಯಾವ ನಿರೀಕ್ಷೆಯೂ ಇಲ್ಲ, ಅವರಿಂದ ಯಾವ ಅಡ್ಡಿಯೂ ಆಗಿಲ್ಲ. ಹೀಗಾಗಿ ನಾನು ಫ್ರೀ ಮೈಂಡ್ ನಲ್ಲಿ ಸ್ಪರ್ಧೆಯಲ್ಲಿ ಪಾಲ್ಗೊಳ್ಳಲು ಸಾಧ್ಯವಾಗುತ್ತಿದೆ ಎಂದು ಶಾಸ್ತ್ರಾ ಪಬ್ಲಿಕ್ ಟಿವಿ ಜೊತೆ ಮಾತನಾಡುತ್ತಾ ಅಭಿಪ್ರಾಯ ಹಂಚಿಕೊಂಡರು.

ಚಿಕ್ಕ ಮಗುವಿನಿಂದ ಇಲ್ಲಿಯ ತನಕ ಮಗಳನ್ನು ಮುದ್ದಾಗಿ ಬೆಳೆಸಿದ್ದೇವೆ. ಆಕೆ ವಿದ್ಯಾಭ್ಯಾಸ, ನಡತೆ, ಕುಟುಂಬದ ಜೊತೆಗಿನ ಸಂಬಂಧದಲ್ಲಿ ಎಲ್ಲೂ ಹಿಂದೆ ಇದ್ದಾಳೆ ಅಂತ ನಮಗೆ ಅನ್ನಿಸಿಲ್ಲ. ಶಾಸ್ತ್ರಾ ನಮ್ಮ ಮಗಳು, ನಾವು ಆಕೆಯ ಹೆತ್ತವರು ಅಂತ ಹೇಳಿಕೊಳ್ಳಲು ಖುಷಿಯಾಗುತ್ತಿದೆ. ಸಿನಿಮಾ ಆಫರ್, ಮಾಡೆಲಿಂಗ್ ಗೆ ಬೇಡಿಕೆ ಬರ್ತಾನೇ ಇದೆ. ನಿರ್ಧಾರ ಆಕೆಯ ವೈಯಕ್ತಿಕ. ಅದರಲ್ಲಿ ನಮ್ಮ ಹಸ್ತಕ್ಷೇಪ ಇಲ್ಲ. ಎಲ್ಲಕ್ಕಿಂತ ಆಕೆಯ ಭವಿಷ್ಯ ಮುಖ್ಯ ಎಂದು ಶಾಸ್ತ್ರಾ ತಂದೆ ಶಶಿ ಶೆಟ್ಟಿ ಮತ್ತು ತಾಯಿ ಶರ್ಮಿಳಾ ಶೆಟ್ಟಿ ಹೇಳಿದ್ರು.

ಬ್ಯೂಟಿ ಕಾಂಟೆಸ್ಟ್, ಭಾಷಣ ಸ್ಪರ್ಧೆ, ಪೇಂಟಿಂಗ್, ಕವನ ಬರಿಯೋದ್ರಲ್ಲಿ ಹಿಡಿತವಿರುವ ಶಾಸ್ತ್ರಾ ಶೆಟ್ಟಿ, ಜರ್ನಲಿಸ್ಟ್ ಆಗ್ಬೇಕು ಅನ್ನೋ ಆಸೆಯನ್ನೂ ಹೊಂದಿದ್ದಾರಂತೆ. ವಿದ್ಯಾಭ್ಯಾಸ ಮುಗಿಸಿ ಬಾಲಿವುಡ್ ಗೆ ಹಾರೋ ಐಡಿಯಾ ಇದ್ಯಾ ಅಂತ ಕೇಳಿದ್ರೆ ಶಾಸ್ತ್ರಾ ಫುಲ್ ಸ್ಮೈಲ್ ಕೊಟ್ಟು ಸುಮ್ಮನಾದ್ರು.